जेकर इस गल्ला कन्ने अस सर्वजीववादी भाव दा समाजीकरन करचै तां एबी गलाई सकनेआं जे मनुक्ख जे-जे बी उपज करदा ऐ, ओदा ए मतलब नेईं हुन्दा जे ओ उपज ओदी कल्ले दी गै जदाद बनी जंदी ऐ। निक्के-निसहाए जीबें गी खुल्ले दिला कन्ने उस उपज बिचा इक्क मुट्ठ आटे दी देनी मानुं दी सर्वजीवी आत्मा दा इक्क महत्तपूर्ण गुन ऐ। अज्ज अस सारे गै निक्के-बड्डे उस्सै जट्टै आले सुभा दे बनी गेदे आं। साढ़े आसै-पासै चगिर्द जेड़ी भुक्ख-नंग ब्यापी गेई दी ऐ-ए उस्सै सुआर्थपने दा नतीजा ऐ। लोकमानस दे उस राजे दा एसी केड़ी लोक-कत्था च सुनाए दा फैसला जे चिड़िएं दे खादे दे खेतर नेईं मुकदे, मनुक्खा दी सर्वजीवी आतमा पर जेह्ड़ा मुट्ठा छिल्लड़ आप-तड़फी आला चढ़ी गेदा ऐ, उसगी त्रूई सुट्टने आस्तै अज्ज बी असेंगी चगाह् करदा लबदा ऐ। आदमी दी मैह्नतू दे जरिऐ प्राणी मात्तर दा भला होना इक्क अत्त जरूरी अंग ऐ। अज्जा दी गरीबी गी ढाने आस्तै साढ़े समाज दे हर कुसै आदमी गी अपनी ए दमागी गरीबी पैह्ले ढानी पौनी ऐं।